आप अधीर हो रहे होंगे कि मैं यह क्यों नहीं बता रहा हूँ कि इस इनडेक्स में भारत कहाँ पर हैं, यानी यहाँ के लोग कितने खुशहाल हैं। तो सुनिए, भारत का दर्जा 118वाँ है - सोमालिया (76वाँ), चीन (83वाँ), पाकिस्तान (92वाँ), ईरान (105वाँ), फिलीस्तीन (108वाँ) और बाँग्लादेश (110वाँ) से नीचे। जिस सोमालिया में कुछ वर्ष पहले हर साल अकाल पड़ा करता था और लाखों लोगों की अकाल मृत्यु हो जाती थी, वहाँ के लोग भी हम से ज्यादा सुखी हैं। वास्तव में, भारत उन दस देशों में है, जहाँ हैप्पीनेस का स्तर लगातार गिर रहा है। इन दस देशों में वेनेजुएला, सऊदी अरबिया, इजिप्ट, यमन और बोत्सवाना शामिल हैं।